b'\n_START_ARTICLE_\nPaljakka (Rautavaara)\n_START_PARAGRAPH_\nPaljakka on 264 m korkea vaara ja n\xc3\xa4k\xc3\xb6alapaikka Rautavaaralla, Pohjois-Savossa. Se sijaitsee Keyritynj\xc3\xa4rven (Ala-Keyritty) l\xc3\xa4nsipuolella. Vaara kuuluu korkeaan 14 km pitk\xc3\xa4\xc3\xa4n ja 1,5 km leve\xc3\xa4\xc3\xa4n vaarajaksoon Paljakka - Keyritynm\xc3\xa4ki, joka muodostaa Keyrityn kvartsiittijakson. Korkein jakson vaaroista on Keyritynm\xc3\xa4ki, 274,85 m mpy. Paljakan lakialue, kuten my\xc3\xb6s viereinen Kiparinvuori (Kiparinm\xc3\xa4ki), on laajalti paljas ja kallioinen, ja siell\xc3\xa4 kasvaa k\xc3\xa4kkyr\xc3\xa4m\xc3\xa4nnik\xc3\xb6it\xc3\xa4. _NEWLINE_Vaaralta avautuu jylhi\xc3\xa4 n\xc3\xa4k\xc3\xb6aloja. Maisemaa el\xc3\xa4v\xc3\xb6itt\xc3\xa4\xc3\xa4 it\xc3\xa4puolella levitt\xc3\xa4ytyv\xc3\xa4 Keyrittyj\xc3\xa4rvi, ja vaaralta n\xc3\xa4kee useampaan ilmansuuntaan. Vaaralla on my\xc3\xb6s Paljakka-niminen vaara-asutustila. Paljakan lakialueelta laskeutuu it\xc3\xa4puolelle suosittu Kiparin luonnonkelkkarata, joka on ainoa koko Suomessa._NEWLINE_Paljakan alue kuuluu suojeltaviin arvokkaisiin kallioalueisiin.'